મીકોએ પોતાના બ્લોગ પર જે કંઈ લખ્યું છે તેનો સંગ્રહ બહાર પાડવાનું કામ જ કર્યું છે. પોતે ગાયિકા છે એટલે સંગીતથી માંડીને વિવિધ વિષયો પર તે લખતી હોય છે, પણ ખાસ કરીને રોજિંદા જીવનની હાડમારીઓ, વિટંબણાઓ અને સ્ત્રીઓના પ્રશ્નો તેના બ્લોગનો વિષય બનતા હોય છે. ઘણી બધી બાબતોનું નિર્ભિકપણે નિરુપણ કરવામાં તે જરાય છોછ રાખતી નથી. તેને એવોર્ડ અપાવનાર લઘુનવલના શીર્ષક પરથી પણ તે કેવું બેબાક લખે છે તેનો ખ્યાલ આવી જશે. શીર્ષક છે “ધ બ્રેસ્ટ એન્ડ ધ એગ”. બેબાક લખાણોને કારણે તેણે રૂઢિવાદીઓની આકરી ટીકાઓનો સામનો પણ કરતા રહેવું પડે છે. તેની લોકપ્રિયતાનું એક કારણ એ પણ છે જાપાની સાહિત્યમાં સ્ત્રીઓને લગતાં જે કેટલાંક પાસાંને ખાસ કોઈ સ્પર્શ નથી કરાયો તે ભૂમિ પર તે બિન્દાસ્ત વિહરી રહી છે. “ધ બ્રેસ્ટ એન્ડ ધ એગ”માં તેણે સંબંધો અને સ્ત્રીઓના આંતર દ્બંદ્વને કેન્દ્રમાં રાખ્યું છે.